РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11 Број 06-2/98-13

11. март 2013. године

Б е о г р а д

З А П И С Н И К

38. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 11. МАРТА 2013. ГОДИНЕ

 Седница Одбора је почела у 13,00 часова.

 Седницом је председавала Весна Ковач, председница Одбора.

 Поред председнице, седници су присуствовали чланови Одбора: Зоран Антић, Верољуб Арсић, Војислав Вујић, др Милорад Мијатовић, Радмило Костић, Драган Томић и Момо Чолаковић и заменици чланова Одбора: Дејан Раденковић, уместо Зорана Касаловића, Иван Јовановић, уместо мр Божидара Ђелића и Мирјана Марјановић, уместо Душице Николић.

 Седници нису присуствовали чланови Одбора: Жика Гојковић, мр Божидар Ђелић, Зоран Касаловић, Радојко Обрадовић, Бојан Ђурић, Душица Николић, Золтан Пек, Ђорђе Стојшић и Александар Сенић.

 Седници је присуствовао и др Владимир Маринковић, заменик члана Одбора др Милорада Мијатовића.

 Након утврђивања кворума, на предлог председнице, Одбор је једногласно утврдио следећи

Д н е в н и р е д

1. Разговор са кандидатима за избор председника и чланова Републичке комисије за заштиту права у поступцима јавних набавки.

**Прва тачка дневног реда:** Разговор са кандидатима за избор председника и чланова Републичке комисије за заштиту права у поступцима јавних набавки

 Председница Одбора је обавестила чланове Одбора да на тестирање, одржано 8. марта 2013. године у 13,00 часова, од позваних 16 кандидата, нису дошла два кандидата. Након прегледа тестова и утврђивања резултата тестирања кандидата, Радна група за формирање теста, спровођење тестирања и преглед и утврђивање резултата тестирања кандидата за избор председника и чланова Републичке комисије за заштиту права у поступцима јавних набавки, утврдила је резултате тестирања кандидата и констатовала да је од 14 кандидата тестирање прошло њих 13.

 Поред тога, председница Одбора је обавестила Одбор да ће за све кандидате који су прошли тестирање затражити од Министарства унутрашњих послова збирно уверење да нису осуђивани на казну затвора од најмање шест месеци, што је општи услов наведен у јавном конкурсу.

 Одбор је прихватио предлог председнице Одбора да се разговора са сваким од 13 кандидата са листе појединачно и да се почне са кандидатом који има највише бодова на тесту.

### Чланови Одбора су добили листу са 13 кандидата који су прошли тестирање, називом места за које су конкурисали и бројем освојених бодова:

|  |  |  |  |
| --- | --- | --- | --- |
| Р.бр | ИМЕ И ПРЕЗИМЕ | ЗА МЕСТО  | БРОЈ БОДОВА |
| 1 | Саша Варинац | за председника | 32 |
| 2 | Борислав Галић  | за председникаи за најмање 4 члана | 30 |
| 3 | Весна Станковић  | за председника и за најмање 4 члана | 30 |
| 4 | Драган Лаловац  | за председникаи за најмање 4 члана | 28 |
| 5 | Хана Хукић | за најмање 4 члана | 30 |
| 6 | Весна Гојковић Милин | за најмање 4 чланаи за највише 2 члана | 30 |
| 7 | Љубинка Рашета | за најмање 4 члана  | 30 |
| 8 | Жељко Грошета | за најмање 4 члана | 28 |
| 9 | Вук Ранковић | за најмање 4 члана | 28 |
| 10 | Бранислав Цветковић | за највише 2 члана | 31 |
| 11 | Александра Литричин | за највише 2 члана  | 28 |
| 12 | Ристивоје Ђокић | за највише 2 члана | 28 |
| 13 | Јасмина Миленковић | за највише 2 члана | 27 |

 Председница Одбора је сваког кандидата замолила да се прво представи члановима Одбора.

 Први је позван на разговор кандидат Саша Варинац, који је, након представљања, одговарао на питања која су поставили чланови Одбора: Драган Томић, Верољуб Арсић и Весна Ковач.

 Кандидат Борислав Галић, након представљања, одговарао је на питања која су поставили чланови Одбора: Верољуб Арсић, Момо Чолаковић и др Милорад Мијатовић.

 Кандидат Весна Станковић, након представљања, одговарала је на питања која су поставили чланови Одбора Драган Томић и Верољуб Арсић.

 Кандидат Драган Лаловац, након представљања, одговарао је на питања која су поставили чланови Одбора Весна Ковач и Дејан Раденковић.

 Кандидат Хана Хукић, након представљања, одговарала је на питања која су поставили чланови Одбора: Момо Чолаковић, Верољуб Арсић и Весна Ковач.

 Кандидат Весна Гојковић Милин, након представљања, одговарала је на питања која су поставили чланови Одбора: др Милорад Мијатовић, Момо Чолаковић, др Владимир Маринковић, Драган Томић и Весна Ковач.

 Кандидат Љубинка Рашета, након представљања, одговарала је на питања која су поставили чланови Одбора др Милорад Мијатовић и Весна Ковач.

 Кандидат Жељко Грошета, након представљања, одговарао је на питања која су поставили чланови Одбора Момо Чолаковић и Весна Ковач.

 Кандидат Вук Ранковић, након представљања, одговарао је на питања која су поставили чланови Одбора: Весна Ковач, Верољуб Арсић, Момо Чолаковић, Драган Томић, Иван Јовановић, др Милорад Мијатовић и Зоран Антић.

 Кандидат Бранислав Цветковић, након представљања, одговарао је на питања која су поставили чланови Одбора: Весна Ковач, др Милорад Мијатовић, Радмило Костић, др Владимир Маринковић, Верољуб Арсић, Драган Томић, Момо Чолаковић, Иван Јовановић и Зоран Антић.

 Кандидат Александра Литричин, након представљања, одговарала је на питања која су поставили чланови Одбора: Весна Ковач, др Милорад Мијатовић, др Владимир Маринковић и Момо Чолаковић.

 Кандидат Ристивоје Ђокић, након представљања, одговорио је на питање које је поставила Весна Ковач.

 Последњи кандидат Јасмина Миленковић, након представљања, одговарала је на питања која су поставили чланови Одбора: Момо Чолаковић, др Милорад Мијатовић, Иван Јовановић и Верољуб Арсић.

 После разговора са кандидатима, мишљења, оцене и предлоге су изнели чланова Одбора: Драган Томић, Весна Ковач, др Милорад Мијатовић, Момо Чолаковић, др Владимир Маринковић и Иван Јовановић.

 Чланови Одбора су предложили да им се до наредне седнице Одбора доставе: препис тонског снимка са ове седнице Одбора, листа од 13 кандидата са бројем освојених бодова, пријаве кандидата и извештај о раду Републичке комисије за заштиту права у поступцима јавних набавки у 2012. години, како би још једном, на основу свега тога, аргументовано разговарали о кандидатима за избор председника и чланова ове веома значајне Kомисије. Посебно су истакли потребу да Одбор предложи Народној скупштини стручне и компетентне кандидате.

 Председница Одбора је указала да ће Одбор, на основу података наведених у пријавама, резултата тестирања и обављеног разговора са кандидатима, на наредној седници Одбора обавити гласање и од 13 кандидата изабрати кандидате за председника и шест чланова Републичке комисије за заштиту права у поступцима јавних набавки.

 Препис тонског снимка 38. седнице Одбора чини саставни део овог записника.

 Седница је закључена у 16,50 часова.

ЗА СЕКРЕТАР-а ОДБОРА ПРЕДСЕДНИК ОДБОРА

 Милена Сандић Весна Ковач